Áram- és gázdíj: Most még kevésbé akarunk majd fizetni? | Világgazdaság
2011. 01. 28. 06:00 Világgazdaság Online - Faludi Linda	Energia | Vállalatok
A lapunknak nyilatkozó szolgáltatók üdvözölték a döntést, amely valószínűleg javít majd a fogyasztók fizetési morálján. Tapasztalatuk szerint a fizetési határidő elodázása ugyanis csak ront a helyzeten, mert három hónap alatt százezres nagyságrendű tartozás halmozódhat fel, amit a legtöbb család már képtelen időben törleszteni. A közüzemi szolgáltatóknál az elmaradt díjfizetések így 10 milliárd forintos nagyságrendre rúghatnak – mondta el az E.ON szóvivője.
A fizetési gondokkal kapcsolatos szemérmességet tekintve a FŐGÁZ is hasonló tapasztalatokkal rendelkezik, de a védendő fogyasztók kérdését máshogy látja a cég. A Főgáznál 4 300 védendő fogyasztót tartanak nyilván, közülük négyezren szociálisan rászorulók, háromszázan pedig fogyatékkal élnek. Tekintve, hogy a cég 550 ezer gázmérővel rendelkező fogyasztót szolgál ki egyetemes szolgáltatás keretében, a védett réteg nem tekinthető jelentősnek – mondta el a cég szóvivője.
A 60 napnál is rövidebb fizetési határidő lenne ésszerű, az Európai Unióban az átlagos időtartam 30 nap a közüzemi díjaknál – mondta el az ELMŰ-ÉMÁSZ kommunikációs igazgatója, aki szerint a fogyasztók egy része elfelejti, hogy a tartozások nem kamatmentes kölcsönnel egyenlőek. Boross Norbert szerint az elmúlt két-három évben 20-30 milliárdos tartozást halmoztak fel a fogyasztók. Ugyanakkor a cégcsoport ügyfelei szívesen élnek a részletfizetési lehetőséggel. A cég egyébként nem tart attól, hogy a szigorítás nyomán megszaporodnak az áramlopások, mert az illegális bekötések és a fizetési határidő között szerintük nincs összefüggés.
Nem úgy a társasházkezelők, akik – a Magyar Társasházkezelők Országos Szakmai Szövetsége (MTOSZSZ) elnökének megfogalmazása szerint meg fognak őrülni az illegális bekötések miatt. Az MTOSZSZ szerint a társasház fő áramvezetékére illegálisan rákapcsolódó lakókat nem nehéz lefülelni, de ehhez szakembert kell hívni, ez pedig plusz költséget jelent. Langer Ivánné ezért az áramkommandó bevezetését szorgalmazza, ezek az állam által finanszírozott csoportok vehetnék fel a harcot a tolvajok ellen.
Langer Ivánné szerint társasházi szempontból a két hónapos türelmi idő rosszabb, főleg, mivel az osztatlan közös tulajdon esetében fennáll az egyetemes felelősség. A közös képviselőknek tartozás esetén közgyűlést kell összehívniuk és meggyőzniük a „renitens” lakókat, ez pedig időbe telik.
díjfizetés |
kikapcsol |